ຍີ່ປຸ່ນ ພວມພິຈາລະນາ ກ່ຽວກັບການຫຼຸດ ການນຳເຂົ້າ ນໍ້າມັນຈາກອີຣ່ານ
ລມຕ ການຕ່າງປະເທດຍີ່ປຸ່ນ ກ່າວວ່າ ຍີ່ປຸ່ນກຳລັງພິຈາລະນາ ກ່ຽວກັບການຫຼຸດ ການນໍາເຂົ້ານໍ້າມັນຈາກອີຣ່ານ
ໃນວັນສຸກມື້ນີ້ ລັດຖະມົນຕີການຕ່າງປະເທດຍີ່ປຸ່ນກ່າວວ່າ ໂຕກຽວຍັງບໍ່ທັນຕັດສິນໃຈເທື່ອ ວ່າ ຈະຫຼຸດການນຳເຂົ້ານໍ້າມັນຈາກອີຣ່ານຫຼືບໍ່ ເພື່ອເປັນການສະໜັບສະໜຸນການລົງໂທດ ຂອງສະຫະລັດຕໍ່ໂຄງການນິວເຄລຍຂອງອີຣ່ານນັ້ນ ລັດຖະມົນຕີການຕ່າງປະເທດຍີ່ປຸ່ນທ່ານ Koichiro Gamba ກ່າວວ່າ ມັນຕ້ອງການໆພິຈາ ລະນະຢ່າງຮອບຄອບຖີ່ຖ້ວນ ດັ່ງນັ້ນລັດຖະບານຍີ່ປຸ່ນຈຶ່ງຈະປຶກສາຫາລືກັນຢ່າງລະມັດລະວັງ ກ່ຽວກັບບັນຫາດັ່ງກ່າວກ່ອນທີ່ຈະທຳການຕັດສິນໃຈຂັ້ນສຸດທ້າຍ ການໃຫ້ທັດສະນະດັ່ງກ່າວຂອງທ່ານ Gamba ມີທ່າທາງວ່າຂັດກັນກັບການໃຫ້ຄວາມເຫັນ ຂອງລັດຖະມົນຕີການເງິນຂອງຍີ່ປຸ່ນ ທ່ານ Jun Azumi ທີ່ກ່າວໃນວັນພະຫັດວານນີ້ວ່າຍີ່ ປຸ່ນ ຈະເອົາບາດກ້າວອັນໜັກແໜ້ນເພື່ອຫຼຸດຜ່ອນປະລິມານ ການນຳເຂົ້ານໍ້າມັນຈາກອີຣ່ານ ຍີ່ປຸ່ນຫວັງວ່າ ຈະສາມາດຫຼີກລ້ຽງການປະກາດລົງໂທດຂອງສະຫະລັດເມື່ອໄວໆມານີ້ທີ່ຫ້າມ ບໍ່ໃຫ້ທະນາຄານຕ່າງປະເທດເຮັດທຸລະກິດກັບທະນາຄານກາງຂອງອີຣ່ານ ຊຶ່ງເປັນຜູ້ຮັບຜິດ ຊອບທີ່ສຳຄັນໃນເລື່ອງການຂາຍນໍ້າມັນຈາກຕະຫຼາດການເງິນຂອງສະຫະລັດ ແຕ່ທ່ານ Gamba ໄດ້ສະແດງຄວາມວິຕົກກັງວົນວ່າ ການລົງໂທດຢ່າງໜັກຂອງສະຫະລັດ ອາດພາໃຫ້ລາຄານໍ້າມັນແພງຂຶ້ນທີ່ທ່ານເວົ້າວ່າ ມີພຽງແຕ່ຈະເປັນຜົນດີແກ່ອີຣ່ານທໍ່ນັ້ນ ທ່ານ Gamba ໃຫ້ຄວາມເຫັນດັ່ງກ່າວນີ້ ທີ່ກອງປະຊຸມຖະແຫຼງຂ່າວທີ່ກຸງໂຕກຽວຮ່ວມກັບ ລັດຖະມົນຕີການຕ່າງປະເທດຂອງຝຣັ່ງ ທ່ານ Alain Juppe ທີ່ກ່າວວ່າ ໂລກຂອງເຮົາຈະ ເຮັດຄວາມຜິດພາດຢ່າງຮ້າຍແຮງທີ່ບໍ່ໄດ້ເອົາຫົວຊາກ່ຽວກັບໄພຂົ່ມຂູ່ຈາກໂຄງການນິວເຄລຍ ຂອງອີຣ່ານຊຶ່ງຫຼາຍໆປະເທດສົງໄສວ່າມີເປົ້າແນໃສ່ເພື່ອສ້າງອາວຸດນິວເຄລຍ ທ່ານ Juppe ກ່າວວ່າ ທ່ານບໍ່ເຊື່ອວ່າການເອົາມາດຕະການທາງດ້ານການເງິນຕໍ່ອີຣ່ານນັ້ນ ຈະມີຜົນກະທົບຕໍ່ລາຄານໍ້າມັນ